Folketing
2001-02-08

Jeg siger mange tak for den meget brede opbakning, der er til museumsloven. Som flere ordførere har været inde på, så er det også for mig vigtigt at få et bredt flertal bag en lovgivning for nogle af de vigtigste kulturinstitutioner, vi har i det danske samfund. Formålet med loven er selvfølgelig at styrke museumsvirksomheden i Danmark som sådan. Formålet er at sikre, at vore museer kan udvikle sig til stærke nationale og lokale kulturinstitutioner, der tager et særligt ansvar for formidlingen og dokumentationen af Danmarks kulturarv og samspillet mellem Danmarks kulturarv og omverdenen. Der er tre temaer, som går igen i hele lovgivningen, og som jeg også har fornemmet, at et flertal i Folketinget er enigt i skal gå igen. Det er for det første hensynet til børn og unge, altså vores særlige ansvar for at være med til at sikre, at børn og unge i det danske samfund har et solidt kendskab til vores kulturarv. Her har museerne en helt afgørende rolle at spille.